Biden onder streng sekuriteit ingehuldig‘n Heining buite die Kongresgebou. (Foto: Olivier DOULIERY / AFP) Joe Biden sal Woensdag onder die wakende oog van talle veiligheidsbeamptes in Washington D.C. as die 46ste president van Amerika beëdig word. Dit nadat vyf mense dood is toe Trump-ondersteuners die Kongresgebou ’n paar weke gelede bestorm het uit opstand oor Biden se verkiesing as president. NBC Washington berig die Kongresgebou is tans omring deur ’n heining van sewe voet hoog terwyl gewapende troepe van die nasionale wag die gebied patrolleer. Talle militêre voertuie is op straat ontplooi. Die Amerikaanse Kongresgebou en kompleks is gesluit vir die publiek en die terrein sal nie Woensdag toeganklik wees nie. Die publiek word versoek om die inhuldiging virtueel te volg te midde van die Covid-19-pandemie én uit vrees vir oproer. “Enigiemand wat probeer om onwettig toegang tot die Kongresgebou se terrein te verkry, stel hulself bloot aan die gebruik van geweld en inhegtenisneming,” het die Kongresgebou se polisie gewaarsku. Biden se inhuldiging volg maar twee weke nadat Trump-ondersteuners die Kongresgebou bestorm het. Altesaam vyf mense is weens die betogings dood, onder wie ’n vrou wat deur die polisie geskiet is en ’n polisiebeampte wat beserings tydens ’n struweling met die betogers opgedoen en later in die hospitaal dood is. Byna 90 betogers is sedertdien in hegtenis geneem in verband met die voorval. Só verloop program Altesaam 200 000 Amerikaanse vlae pronk in die National Mall-park. (Foto: Twitter) Soos tradisie dit het, sou Biden en sy vrou, Jill, Dinsdagaand op die vooraand van sy inhuldiging in die weelderige Blair-huis oorkant die Withuis op Lafayette-plein deurbring. Blair-huis word deur die Amerikaanse regering gebruik om spesiale gaste en hooggeplaastes te huisves. Biden, ’n katoliek, sal dan Woensdagoggend ’n mis by die St. Matthews-kerk in Washington bywoon. Demokratiese en Republikeinse kongresleiers is genooi om die mis by te woon. Biden sal vandaar na die Kongresgebou (die Capitol) geneem word waar die inhuldigingseremonie om 11:00 (18:00 Suid-Afrikaanse tyd) sal afskop. Kamala Harris, visepresident, sal eerste haar eed aflê voordat Biden na verwagting omstreeks 12:00 (19:00 Suid-Afrikaanse tyd) op die trappe van die Kongresgebou beëdig sal word. Die National Mall-park wat van die Kongresgebou tot by die Lincoln-monument strek, sal egter gedurende die inhuldiging gesluit wees weens Covid-19 en streng sekuriteit in die lig van die onlangse chaos by die Kongresgebou. Lady Gaga sal gedurende die inhuldigingseremonie die volkslied sing waarna Jennifer Lopez sal optree. Die pas ingehuldigde 46ste Amerikaanse president sal dan ’n ete saam met lede van die kongres in die Kongresgebou geniet voordat hy na die Arlington Nasionale Begraafplaas net buite Washington sal vertrek om ’n krans by die Graf van die Onbekende Soldaat te lê. (Foto: Angela Weiss / AFP) Die voormalige Amerikaanse presidente Barack Obama, George W. Bush en Bill Clinton sal die kranslegging bywoon. Biden se voorganger Donald Trump sal egter nie daar wees nie. Vandaar sal Biden na die Withuis reis waar hy na verwagting die laaste deel van sy reis te voet sal aflê en sy nuwe tuiste sal binnegaan. Biden en Harris sal na verwagting ’n laaste (20:25 Amerikaanse tyd) toespraak by die Lincoln-monument lewer om die 400 000 mense wat weens Covid-19 in die VSA omgekom het, te vereer. ’n Televisieprogram genaamd Celebrating America sal deur die akteur Tom Hanks aangebied word. Bekendes soos Jon Bon Jovi, die Foo Fighters, John Legend, Demi Lovato, Bruce Springsteen, Justin Timberlake en Luis Fonsi sal na verwagting gedurende die program optree. Die program sal deur alle Amerikaanse hoofnetwerke uitgesaai word.